钦定古今图书集成/历象汇编/乾象典/第040卷 > 《江月》五首〈并引〉 前人
## 钦定古今图书集成/历象汇编/乾象典/第040卷 > 《江月》五首〈并引〉 前人

岭南气候不常，吾尝云：菊花开时乃重阳，凉天佳月即中秋，不须以日月为断也。今岁九月，残暑方退，既望之后，月出愈迟。然予尝夜起登合江楼，或与客游丰湖，入栖禅寺，扣罗浮道院，登逍遥堂，逮晓乃归。杜子美云：“四更山吐月，残夜水明楼。” 此殆古今绝唱也。因其句作五首，仍以“残夜水明楼” 为韵。

一更山吐月，玉塔卧微澜。正似西湖上，涌金门外看。
冰轮横海阔，香雾入楼寒。停鞭且莫上，照我一杯残。

二

“二更山吐月，幽人方独夜。可怜人与月，夜夜江楼下。”
风枝久未停，露草不可藉。归来掩关卧，唧唧虫夜话。

三

三更山吐月，栖鸟亦惊起。起寻梦中游，清绝正如此。
驱云扫众宿，俯仰迷空水。幸可饮吾牛，不须违洗耳。

四

四更山吐月，皎皎为谁明。幽人赴我约，坐待玉绳横。
野桥多断板，山寺有微行。今夕定何夕，梦中游化城。

五

五更山吐月，窗迥室幽幽。玉钩还挂户，江练却明楼。
星河淡欲晓，鼓角冷知秋。不眠翻《五咏》，清切变蛮讴。